**San Franciscon lahti** on Tyynestämerestä erkaneva lahti Yhdysvalloissa Kalifornian osavaltiossa. Se on noin 97 kilometriä pitkä ja 5–19 kilometriä leveä ja pinta-alaltaan yli 1 400 neliökilometriä. Sen syvyys on keskimäärin vain noin 4 metriä mutta kasvaa lähellä Golden Gaten salmea yli 91 metriin. Lisäksi pohjaan on ruopattu laivaväyliä.

Lahti on kutakuinkin rannikon myötäinen, ja se yhdistyy pohjoisessa San Pablon lahteen ja lännessä Tyyneenmereen Golden Gaten kautta. Golden Gaten eteläpuolella sen erottaa Tyynestämerestä San Franciscon niemimaa ja pohjoispuolella Marinin niemimaa. Lahdella sijaitsee monia saaria, muun muassa Alcatrazin entinen vankilasaari, Treasure Island, Yerba Buena Island ja Angel Island. Joissakin yhteyksissä San Pablon lahti ja Suisun Bay saatetaan lukea osaksi sitä.

Alcatraz aamunkoitteessa San Franciscon lahdella.
San Franciscon lahti on myös Yhdysvaltojen länsirannikon suurin estuaari, johon virtaa vettä Sacramento- ja San Joaquin -joista San Pablon lahden kautta. Makean jokiveden sekoittuminen suolaiseen meriveteen on johtanut suureen biologiseen monimuotoisuuteen ja lajirunsauteen. Alueella sijaitsee runsaasti mutamatalikkoja ja kosteikoita, jotka tarjoavat merkittävän elinympäristön monille lajeille. Sadattuhannet muuttolinnut käyttävät lahtea levähdyspaikkana ja sen vesissä esiintyy yli 130 kalalajia.

Lahden ympäristössä elää 7,7 miljoonaa ihmistä yhdeksän piirikunnan alueella (2020). Sen rannoilla sijaitsee yli 40 kaupunkia, joista suurimpia ovat San Francisco, Oakland ja San José. Lahtea ympäröivä väestökeskittymä on maailman 19. suurin talousalue, jossa sijaitsee kaksi kansainvälistä lentoasemaa ja Yhdysvaltojen 5. suurin satama Oaklandissa – lahti itsessään on maailman hienoimpia luonnonsatamia. Alueen kaupunkeja yhdistää toisiinsa Bay Area Rapid Transit -järjestelmä ja useita siltoja: Richmond–San Rafael Bridge, Golden Gate Bridge (oikeastaan lahden ulkopuolella), San Francisco–Oakland Bay Bridge, San Mateo–Hayward Bridge ja Dumbarton Bridge.

Lähteet
-------

1. 1 2 3 4 5 6  San Francisco Bay and Estuary San Francisco Bay Conservation & Development Commission. Viitattu 30.9.2022. (englanniksi)
2. 1 2 3 4 5 6 7 8  San Francisco Bay *Britannica*. Viitattu 30.9.2022. (englanniksi)
3. 1 2 3  How deep is the San Francisco Bay? *The Mercury News*.  24.11.2015. Viitattu 30.9.2022. (englanniksi)
4. 1 2 3 4  San Francisco Bay (Lähteenä on käytetty myös sivulla olevaa interaktiivista karttaa, johon on merkitty lahden rajat.) *Geographic Names Information System*. U.S. Geological Survey. Viitattu 30.9.2022. (englanniksi)
5. ↑  San Francisco Peninsula *Geographic Names Information System*. U.S. Geological Survey. Viitattu 30.9.2022. (englanniksi)
6. ↑  Marin Headlands *Geographic Names Information System*. U.S. Geological Survey. Viitattu 30.9.2022. (englanniksi)
7. ↑  About the Estuary San Francisco Estuary Partnership. Viitattu 30.9.2022. (englanniksi)
8. ↑  San Francisco Bay Area *Bay Area Census*. Viitattu 30.9.2022. (englanniksi)
9. ↑  2020 Population and Housing State Data (Tarkistettu seuraavien piirikuntien asukasluvut vuonna 2020: Alameda, Contra Costa, Marin, Napa, San Francisco, San Mateo, Santa Clara, Solano ja Sonoma) *census.gov*. Viitattu 30.9.2022. (englanniksi)